Slovenska kronika, 22,12.2010


Naslov: Kostaku prvi certifikat za upravljanje z energijo

Napoved za  voditelja:

Občina Krško je letos prejela priznanje za »Energetsko najbolj učinkovito občino v Sloveniji« in to za varčno rabo energije na različnih področjih od javne razsvetljave do rabe energije v javnih ustanovah. Danes pa je certifikat za upravljanje z energijo dobilo še Komunalno stavbno podjetje Kostak iz Krškega, ki ima med drugim tudi koncesijo za javno razsvetljavo v krški občini. Gre za prvi takšen certifikat, ki je bil podeljen v Sloveniji, ki je šele lani prevzela samostojni evropski standard za sistem upravljanja z energijo EN 16001:2009.

T- Iz Krškega: GORAN ROVAN /
X- Snemalec in montažer: Jože Grajžl /

V Komunalnem stavbnem podjetju Kostak se že vrsto let ukvarjajo z učinkovito rabo energije, tako so zgradili energijsko varčno upravno stavbo, že leta 2008 pa so imeli tudi svojega energetskega manegerja. Zato je pridobitev certifikata za upravljanje z energijo zgolj nadaljevanje teh prizadevanj.

T- BOŽIDAR RESNIK /
X- predsednik uprave Kostak d.d. /

»Pa tudi varstvo okolja in standard 14001 je nekako začetek te standardizacije in nam je precej pomagal pri pridobitvi tega standarda, ki se ukvarja z energijo. Od hiše v kateri se pravkar nahajamo, do varčne rabe goriva za ogrevanje tudi drugje, goriva v vozilih, javne razsvetljave in še kje. Poskušamo tudi črpališča pitne vode al pa prečrpališča odpadne vode, povsod so možni prihranki.«

Kostak je prvo podjetje v Sloveniji, ki je pridobil ta energijski certifikat. Na Slovenskem inštitutu za kakovost in meroslovje pa so prepričani, da bo takšnih podjetij še veliko. In zakaj?

T- IGOR LIKAR /
X- direktor SIQ, Slovenski inštitut za kakovost in meroslovje /

»Zato ker je direkten efekt uporabe tega standarda znan pod črto, zelo hitro lahko si izračunaš kaj si privarčeval z uporabo metod, ki jih standard vpeljuje, tako da ne gre za kakšne posredne učinke, ampak na koncu dneva ti je jasen.«

Prihranki pri uporabi energije so namreč merljivi, zato so mnogi prepričani, da se tega pri nas premalo zavedamo in da bi veliko energije lahko prihranili z energijsko učinkovito obnovo javnih in drugih stavb.

